Saambly sonder om te beplan om te trou
Vraag: Ek en my ou gaan nou al presies vandag 2 jaar en 1 maand uit. Ek bly ook vandag presies 1 jaar en 4 maande saam met hom. Ek is 27 en hy is 25 jaar oud. Ek is baie lief vir hom en hoop elke dag dat hy die vraag wil vra maar dit voel elke dag net al hoe meer of hy nie met my wil die verdere pad wil stap en trou nie. Dit voel asof hy net saam wil wees en nooit trou. Ek weet dat hy vir my lief is maar trou is nie ter sprake. As ek hom daarom vra sê hy net "raak rustig". My eintlike vraag is: hoe weet mens wanneer iemand werklik met jou wil trou of net maat wil hê vir altyd en nie trou?
Antwoord: Voor ek antwoord wil ek net bevestig dat my hart saam joune seerkry. Dis nie ’n lekker situasie om in te wees nie. Swaarkry gebeur wanneer dit wat ons graag wou hê en dit wat ons beleef nie bymekaar uitkom nie. Ek moet egter met jou reguit wees en sê wat ek glo Jesus vir jou wil sê uit sy Woord, so lees asseblief die antwoord met dit ingedagte (die korte en die lange!)
Jy weet iemand wil werklik met jou trou as hy jou vra om te trou en as hy, uit oortuiging dat Jesus hom daarvoor roep, bereid is om voor getuies te belowe dat hy jou sal lief hê, al weet hy jy’s vol foute en dat jy dus nooit sy liefde sal kan verdien nie. Dit is die hart van die Christelike huwelik soos God dit ingestel het.
Die probleem is dat hierdie instelling iets van ons vra wat lynreg teen ons natuurlike selfsugtige harte ingaan. My selfsugtige hart gaan altyd maak dat ek probeer om die meeste uitset te kry te kry vir die minste inset. Dit is presies wat ’n saambly verhouding doen. Dit pas mans se sondige harte op ’n manier die beste omdat hulle min of meer alles kry wat hulle behoeftes bevredig sonder dat hulle gevra word om te “commit” soos God dit wil (iets waarvoor ’n man in sy wese baie bang is omdat hy so bang is vir mislukking). ’n Saambly verhouding is vir ’n meisie iets wat sy toelaat in die hoop dat haar diepste behoefte bevredig gaan word. Dis ’n behoefte aan verhoudingsekuriteit, d.w.s iemand wat haar sien soos sy werklik is en nie weghardloop nie, wat haar laat veilig voel om haarself te wees. Hoe langer so ’n verhouding hou, hoe kleiner is die kans dat die man ooit gaan “commit” en hoe groter word die meisie se onsekerheid en dus haar behoefte aan so ’n “commitment”. Haar onsekerheid en ontevredenheid en groeiende behoefte plaas druk op die man gewoonlik maak dat hy net nog meer wegskram. ’n Saambly verhouding is dus in sy wese selfsugtig en teen die Here se plan vir ’n goeie, intieme, liefdesverhouding.
Dit beteken nie alles is verlore nie. Hy is vol genade! Jy en jou ou het egter nodig om by Jesus uit te kom sodat Hy julle kan verseker van sy liefde vir julle en dat Hy vir julle die krag sal gee om sy pad te stap, waarop dit ook al uitloop. Hy kan en wil julle selfsugtige harte kom verander en daarin lê julle grooste vryheid.
Op hierdie stadium is dit egter net jy wat nog daaroor dink, so hier’s wat ek aanbeveel: Om Jesus se veranderende liefde en krag te beleef het jy nodig om voor Hom te bely dat jy(julle) nie sy pad gestap het met die verhouding nie en jy moet Hom vra om julle te vergewe. Jy moet hom vra om julle (jou) die krag te gee om sy pad te stap van nou af. Dan moet jy jou behoeftes aan ’n publieke wedersydse toewyding aan mekaar (’n huweliksdag en datum) duidelik aan jou ou te kommunikeer en grense te stel. As hy nie jou hart hoor nie moet jy iemand kry om jou te help om dit aan Hom te kommunikeer. Jy moet aan hom verduidelik dat jy jouself graag voor die Here aan hom wil toewy vir altyd, al is hy nie sonder foute nie en dat jy dieselfde van hom vra. Jy moet vir hom sê dat jy oortuig is dat dit die Here se pad is en dat Jesus jou (julle) hiervoor roep en die krag hiervoor sal gee. As hy tot inkeer kom en die pad saam met jou wil stap, wonderlik. So nie, moet jy nie ingee nie. Jy moet die Here eerder gehoorsaam wees en vertrou dat Hy na jou sal kyk selfs al moet julle verhouding tot ’n einde moet kom.
Ek bid reeds saam met jou!
So baie hartseer!!!
Ek het al so baie sulke gesprekke gehad met meisies en elke keer breek my hart vir hulle, soos nou vir jou ook. Ek’s jammer dat jy dit moet beleef. Ek gaan dalk verder dinge sê wat jou kan laat voel ek’s een van daai “I told you so”, fariseër tipe mense. Asseblief moenie dit dink nie. Ek wil egter reguit en eerlik wees omdat ek glo dat die waarheid (as ’n mens dit ernstig opneem en jou lewe daarvolgens inrig) jou kan vry maak. Die waarheid is ook nie net ’n stel reëls nie. Dis Iemand. Dis JESUS! Ek hoop jy sien en verstaan my antwoord in die lig.
Die realiteit is:
Mans en vrouens benader saambly baie anders
Waarom is dit nooit die ou wat kom sê: “Ek bly nou al so lank saam met haar en sy wil net nie trou nie.” Sekerlik kry ’n mens uitsonderings maar in my bedieningservaring het dit nog nooit gebeur nie. Ek weet dat beide partye instem om saam te bly, maar hulle doen dit met soveel verskillende verwagtings. Die ou sê, as ek saam met haar intrek, sal dit vir haar ’n bewys wees dat ek ernstig is en dan sal ek kry wat ek soek. Waarna soek hy? Meeste mense sal sê, “net een ding”, bedoelende seks. Dis egter nie die kern ding wat hy soek nie. Hy soek jou bewondering, jou respek, jou erkenning dat hy jou ridder op die wit perd is en dat jy oë het vir geen ander man nie. Niks bevestig dit egter meer vir hom as julle seksuele intimiteit nie en as julle saambly en jy bevredig op hierdie intieme manier sy behoeftes, kry hy wat hy wil hê uit die verhouding. Daar is dus niks wat hom druk om te trou nie. Wat gaan verander as julle trou? Volgens hom niks nie.
Vir jou is dit baie anders omdat jy anders aan mekaar gesit is. Jy’t ingetrek by hom met die gedagte: Ek wil spesiaal voel, veilig voel! Ek wil sekerheid hê dat hy vir my lief is en dat hy vir my wil hê, dat ek sy prinses is. Julle seksuele en emosionele intimiteit bevestig in die begin dat jy kan veilig voel, maar dit hou nie. Diep in jou hart het jy die heeltyd die saambly gesien as net die eerste stap na jou eintlike doel. Jy’t gereken: As hy bereid is om saam met my te bly, is dit net ’n kwessie van tyd voor hy vir altyd op my “commit” en my vra om te trou.
So, hoe langer julle saam bly, hoe dieper word jou behoefte aan daardie ekstra sekuriteit. Elke stukkie spanning in julle verhouding druk dit meer op jou hart: “Ek soek ’n “commitment”. Wat as hy my net eendag los?” Jy probeer dus die ding meer en meer in ’n rigting druk. Vir hom is dit die teenoorgestelde. Hoe langer julle saambly, hoe minder sien hy die noodsaak om te trou. Elke keer as daar uitdagings kom in julle verhouding, wanneer daar spanning is, oorheers sy vrees vir mislukking hom en begin hy wonder in sy gedagtes of julle enigsins moet trou: “Is ons regtig reg vir mekaar? Dalk moet ons dit net nog ’n tydjie gee en kyk hoe dinge gaan.”
Dalk maak ek dit baie eenvoudiger as wat julle situasie is. Ek wil nie maak of ek julle ken nie want ek ken julle nie! Ek het dit net al soveel keer gesien en soveel keer al saam met jongmense gehuil omdat hulle stukkend anderkant uitstap. Dis baie soortgelyk aan ’n egskeiding, maar op ’n manier erger omdat daar nie regtig wetgewing is wat jou beskerm teen finansiële onregverdigheid nie en omdat almal om jou reken: julle was darem nie getroud nie, so kom oor dit!
die harde werklikheid oor saambly verhoudings, bevestig deur statistiek:
• ’n Gemiddelde saamwoonverhouding hou 16 maande.
• Uit 100 paartjies, breek 40 op voor hulle trou.
• Van die 60 wat trou, skei 35 later.
• Net 19 persent van die mans en 26 persent van die vroue trou uiteindelik met die een saam met wie hulle gewoon het.
• Persone wat saamgewoon het, is drie keer meer geneig om buite-egtelike verhoudings aan te knoop nadat hulle getroud is. Dit sê iets oor vertroue nie waar nie?
• ’n Vrou het ’n 62 keer groter kans om aangerand te word deur die man saam met wie sy woon, as ’n vrou wat getroud is.
• Die voorkoms van depressie is drie maal hoër by vroue wat saamwoon as getroude vroue.
Dink nou bietjie saam met my. As ek weet ’n spesifieke pad hier in die stad het ’n baie hoë risiko vir kapings, dan vermy ek daai pad. Dis net logies. Nog ’n voorbeeld: Ek spring nie by hoë goeters af nie, of ten minste nie sonder ’n rek aan my voete nie. Waarom nie? Want ek glo in gravitasiekrag. Dis ’n wet wat ons nie sommer so oortree nie. As dit by verhoudings kom, volg ons nie dieselfde logika nie! Ek, wat Thomas is, het op die harde manier geleer dat daar, net soos die wet van gravitasie, ook verhoudingswette is, wat die Skepper van verhoudings in geskape het in verhoudings in, net soos Hy gravitasiekrag in die fisiese wêreld ingeskape het.
Hier is van
die Here se basiese beginsels vir ’n verhouding wat uitloop op die tipe intimiteit waarna ons regtig opsoek is:
• 18) Verder het die Here God gesê: “Dit is nie goed dat die mens alleen is nie. Ek sal vir hom iemand maak wat hom kan help, sy gelyke.” (Gen 2:18)
• 22) Wie ’n vrou kry, vind geluk en geniet die goedheid van die Here (Spr 18:22)
• 24) Daarom sal die man sy vader en moeder verlaat en sy vrou aankleef. En hulle sal een vlees wees. (Gen 2:24; Mat 19:5; Mark 10:7; Ef 5:31).
• 4) Hy het hulle geantwoord: “Het julle nie gelees dat die Skepper hulle van die begin af man en vrou gemaak het nie? 5) Daarby het Hy gesê: ‘Daarom sal ’n man sy vader en moeder verlaat en saam met sy vrou lewe en hulle twee sal een wees.’ 6Hulle is dus nie meer twee nie, maar een. Wat God dan saamgevoeg het, mag ’n mens nie skei nie.”
• 7) Vroue van Jerusalem, ek smeek julle en ek roep die ribbokke en die takbokke in die veld tot getuie: moenie die liefde wakker maak en aanvuur voor die tyd daarvoor ryp is nie (Hooglied 2:7; 3:5).
Goeie verklaarders is dit eens dat die beginsel hieruit duidelik is: God gee (roep) mense vir mekaar sodat hulle ware intimiteit kan beleef tot eer van sy Naam. Ware intimiteit, “een vlees word”, (fisisies, geestelik en emosioneel) hoort tuis binne en is die gevolg van ’n wedersydse belofte van onvoorwaardelike trou tussen jou en jou lewensmaat in die teenwoordigheid van getuies. Dis ’n belofte wat nie gebreek mag word nie! Hierdie belofte teenoor mekaar, kan sy ontstaan hê in gevoelens en emosies (verliefdheid) maar dit kan nie in die finale plek die gevolg wees van gevoelens en emosies nie. Dis moet veel eerder ’n reaksie van gehoorsaamheid wees aan God wat julle vir mekaar gee het en julle daarvan bewus gemaak het dat Hy hulle vir hierdie verhouding roep.
Dit is die raamwerk vir God se verhoudingsplan. Hoe moet dit binne hierdie verhoudings werk?
• 21) Wees uit eerbied vir Christus aan mekaar onderdanig. 22) Vrouens, wees aan julle mans onderdanig, net soos julle aan die Here onderdanig is. 25) Mans, julle moet julle vrouens liefhê soos Christus die kerk liefgehad en sy lewe daarvoor afgelê het (Ef 5).
• Aangesien julle die troos in Christus ondervind het, die aansporing deur die liefde, die gemeenskap deur die Gees, die innige meegevoel en meelewing—2) maak dan nou my blydskap volkome deur eensgesind te wees: een in liefde, een van hart, een in strewe. 3) Moet niks uit selfsug of eersug doen nie, maar in nederigheid moet die een die ander hoër ag as homself. 4) Julle moenie net elkeen aan sy eie belange dink nie, maar ook aan dié van ander. 5Dieselfde gesindheid moet in julle wees wat daar ook in Christus Jesus was . . . (Fil 2).
Dit kom neer op die volgende: In hierdie verhouding waarvoor God my geroep het, maak ek myself as man of as vrou onderdanig aan die een vir wie die Here my gee (roep). Ek doen niks meer uitselfsug of eersug nie, dus nie in die eerste plek om al my behoeftes te bevredig nie, maar om die ander persoon, in lyn met God se wil soos Hy dit in sy Woord openbaar, dien.
Dis God se basiese reëls vir ’n verhoudings.
Daar’s natuurlik baie ander skrifgedeeltes wat ons sou kon gebruik om dit te bevestig en hierop uit te brei. Die punt is, as ek en jy hierby hou, sal ons beleef wat Adam en Eva beleef het: 25Hulle twee, die mens en sy vrou, was kaal, maar hulle was nie skaam nie.
Kaal sonder om skaam te wees! En dit gaan oor soveel meer as fisiese kaal wees. Jy kan jou natuurlike skaam wees vir fisies kaal wees kunsmatig oorwin deur jou oor te gee aan jou seksuele begeertes. Wat moeiliker is, is om ons emosionele en geestelike skaam wees te oorwin. Om regtig 100% eerlik oor myself te wees voor iemand anders; om hom of haar al my lelikste dele te laat sien is nie so maklik nie want ek is bang hy of sy hardloop weg en ek sien hulle nooit weer nie. Ek’s bang vir verwerping!
Die huwelik is juis so ontwerp dat dit vir my die geleentheid gee om my hart en siel stukkie vir stukkie voor my huweliksmaat kan oop maak. Ek kan, want hy of sy het ’n belofte voor en eintlik teenoor God af gelê dat hy/sy oortuig is dat God hom/haar geroep het om vir my lief te wees selfs al verdien ek nie jou liefde nie. Ek kan dus verseker weet hy/sy sal nie ophou om vir my lief te wees en weghardloop nie selfs al sien hy/sy al my gebreke en al die lelike dinge in my hart. Ek het die heeltyd die sekerheid dat God hom of haar verantwoordbaar sal hou en dat Hy hom/haar die krag sal gee om vir my so onvoorwaardelik lief te wees. Dis die krag van ’n ware Christelike huwelik!
Kan jy sien dat saambly iets totaal anders as dit is! Saambly sê in sy wese, ek sal kyk of dit werk vir my en as dit vir my werk, as ek vir jou genoeg is en jy vir my, sal ek bly. Dis die teenoorgestelde van die Here se plan.
Ja, ’n handtekening op papier doen dit ook nie outomaties nie, so baie mense wat deur die trou ritueel gaan mis ook uit op ’n ware huwelik. Hulle teken die kontrak maar hulle gaan met die selfde selfsugtige gesinheid in die huwelik in. Dit is inderdaad niks beter as ’n saambly verhouding nie. Om die uiterlike vorm te hou, beteken nie jou hart is by die Here en jy volg sy beginsels uit oortuiging nie. Daarom help dit niks. Om egter net die vorm weg te gooi omdat dit op die oog af lyk asof dit nie werk nie, is ook dom. Wat ons nodig het is om weer die Here se bedoelde inhoud te gee aan die vorm, die instelling wat Hy ontwerp het.
Dis egter makliker gesê as gedaan. Dis nie so eenvoudig soos: Volg net sy reëls nie. Daar is nie net ’n wantroue by ons oor sy reëls nie maar ook ’n onwilligheid en ’n onvermoë om daarby te hou. Daarom het
ek en jy meer nodig as die Here se beginsels én die uiterlike vorm van die huwelik (die teken van ’n kontrak voor getuies)! Ons het ’n Verlosser nodig wat ons selfsugtige harte kom verander!
Dis eintlik reeds duidelik sigbaar in ons skrifgedeeltes: Julle moet niks uit selfsug of eersug doen nie; die een moet die ander een hoër ag as homself; julle moenie net elkeen aan sy eie belange ding nie. Hoe kry sondige selfsugtige mense dit reg? Aangesien julle die troos in Christus ondervind het, die aansporing deur die liefde, die gemeenskap deur die Gees, die innige meegevoel en meelewing (Fil 2:1-4) kan julle dit doen! Dit is Paulus se argument. Hy bevestig dit in Efesiërs: Wees uit eerbied vir CHRISTUS aan mekaar onderdanig (Ef 5:21).
Al hoe my selfsugtige hart kan verander as ek direk gekonfronteer word met sy onselfsugtige daad van liefde aan die kruis. Hy’t homself gegee om my weer syne te maak. Op grond van Jesus se selfopoffering kan God my vergewe en weer in ’n verhouding met my staan en deur hierdie verhouding en die Heilige Gees se werk in my kan ek verander om Hom weer te gehoorsaam en lief te hê bo alles. As ek op Hom en dit wat Hy vir my kom doen het bly fokus, kan ek uit eerbied vir Hom aan God en aan my huweliksmaat onderdanig wees, kan ek in nederigheid sy of haar belange hoor ag as my eie, kan ek stry om ding nie meer uit selfsug of eersug te doen nie. Ek het immers sy liefde, so ek hoef nie meer ding te doen om jou liefde te kry nie, nee ek kan jou liefhê vanuit sy liefde vir my. Ek het Hom by my, sy meegevoel en meelewing, so ek doen nie meer enige iets, net om nie alleen te wees nie. Dis baie keer wat aanleiding gee tot saambly verhoudings. Ek weet in my hart dis nie wat Hy wil nie, maar my behoefte om nie alleen op te eindig nie, maak dat ek kompromieë aangaan. Ek vertrou hom dus nie!
Voor Hy my nie hiervan kom verlos nie gaan selfsug my verhoudings altyd oorheers. My selfsugtige hart gaan altyd maak dat ek probeer om die meeste uitset te kry te kry vir die minste insette. Ek gaan altyd heel eerste in my eie belang optree. As saambly lyk asof dit vir my kan gee wat ek nodig het, gaan ek daardie roete volg. Ek bly immers eerder saam as wat ek op die rak opeindig, is baie meisies se redenasie. Ouens se weer, ek bly eerder saam as wat ek met ’n mislukte huwelik sit. Sien jy die selfsug hierin.
Die hartseer is dat dit nooit regtig vir ons gee wat ons ons so graag wil hê nie! Inteendeel. Dis ’n resep om te kry wat jy nie wou gehad het nie: ’n Mislukte verhouding, ’n baie erg gebreekte hart.
God se plan daarteenoor is vol belofte van dit waarna ons smag: Ware intimiteit, ware “een vlees word”. Opgesom werk dit so: Ek beleef onverdiende liefde in Jesus wanneer ek my my selfsug en opstandigheid voor Hom bely. Ek beleef sy liefde, sy nabyheid, gemeenskap met Hom deur die Heilige Gees. Dit kom verander my hart om my belange oor te gee in sy hande en aan Hom gehoorsaam te wees. Dit maak my iemand wat die persoon waarvoor die Here my roep, onverdienstelik kan lief te hê. Ek’s nie bang om teenoor hom of haar, voor ’n klomp getuies te “commit” en my hand op papier te sit nie want ek weet die Here het my daarvoor geroep en sal my die krag gee om dit te doen. Omdat ek die Here vertrou, settle ek ook nie meer vir iemand wat nie Hom volg nie. Ek “commit” net op iemand wat ek weet ook die Here se pad. Iemand wat ook so teenoor my wil “commit” uit gehoorsaamheid aan die Here. So skep ons wedersydse publieke toewyding aan mekaar (ons huwelik voor getuies) ’n veilige ruimte waarbinne ons al twee oor tyd, meer en meer eerlik kan wees, minder en minder voorgee en dus nader en nader aan mekaar kom – ons kan hoe langer hoe meer kaal wees sonder om skaam te wees. Ons fisiese kaal wees word ’n viering van ons geestelike en emosionele kaalwees en ons beleef ware intimiteit met mekaar en saam met die Here.
As dit is waarna jy opsoek is dit die pad wat jy moet stap!
Hoe kom ek weer op sy pad?
Ek hoop jy vra dit!
Jy en jou ou het nodig om by Jesus uit te kom sodat Hy julle kan verseker van sy liefde vir julle en dat Hy vir julle die krag sal gee om sy pad te stap, waarop dit ook al uitloop. Hy kan en wil julle selfsugtige harte kom verander en daarin lê julle grooste vryheid.
Aangesien dit op hierdie stadium egter net jy is wat so daaroor dink, beveel ek die volgende aan: Om Jesus se veranderende liefde en krag te beleef het jy nodig om voor Hom te bely dat jy (julle) nie sy pad gestap het met die verhouding nie en jy moet Hom vra om julle te vergewe. Jy moet hom vra om julle (jou) die krag te gee om sy pad te stap van nou af. Dan moet jy jou behoeftes aan ’n publieke wedersydse toewyding aan mekaar (’n huweliksdag en datum) duidelik aan jou ou te kommunikeer en grense te stel. As hy nie jou hart hoor nie moet jy iemand kry om jou te help om dit aan Hom te kommunikeer. Jy moet aan hom verduidelik dat jy jouself graag voor die Here aan hom wil toewy vir altyd, al is hy nie sonder foute nie en dat jy dieselfde van hom vra. Jy moet vir hom sê dat jy oortuig is dat dit die Here se pad is en dat Jesus jou (julle) hiervoor roep en die krag hiervoor sal gee. As hy tot inkeer kom en die pad saam met jou wil stap, wonderlik. So nie, moet jy nie ingee nie. Jy moet die Here eerder gehoorsaam wees en vertrou dat Hy na jou sal kyk selfs al moet julle verhouding tot ’n einde moet kom.
Jy gaan ondersteuning nodig hê van iemand wat vir Jesus ken. Soek ’n goeie vriend of vriendin of vra jou predikant. Jy’s welkom om ook vir my te kontak!
Ek bid vir jou, vir julle en julle verhouding!